Ανακοίνωση σύμφωνα με το άρθρο 19 παράγραφος 3 του κανονισμού αριθ. 17(1) του Συμβουλίου σχετικά με αίτημα αρνητικής πιστοποίησης ή απαλλαγής βάσει του άρθρου 81 παράγραφος 3 της συνθήκης ΕΚ

(Υπόθεση COMP/C2/38.014 - IFPI "Ταυτόχρονη μετάδοση - Simulcasting")

(2001/C 231/04)

(Κείμενο που παρουσιάζει ενδιαφέρον για τον ΕΟΧ)

I. Η ΚΟΙΝΟΠΟΙΗΣΗ

1. Στις 16 Νοεμβρίου 2000, η διεθνής ομοσπονδία της φωνογραφικής βιομηχανίας (IFPI) απευθύνθηκε στην Επιτροπή, σύμφωνα με το άρθρο 4 του κανονισμού αριθ. 17 για αρνητική πιστοποίηση ή, εναλλακτικά, για απαλλαγή βάσει του άρθρου 81 παράγραφος 3 της συνθήκης ΕΚ σχετικά με ένα πρότυπο αμοιβαίας συμφωνίας (στο εξής "αμοιβαία συμφωνία") μεταξύ εταιριών συλλογικής διαχείρισης παραγωγών δίσκων προκειμένου να διευκολυνθεί η χορήγηση διεθνών αδειών σε ραδιοτηλεοπτικούς φορείς που επιθυμούν να μεταδίδουν ταυτόχρονα μέσω του Διαδικτύου φωνογραφήματα μέσω ενός διαύλου και αρχικές εκπομπές ελεύθερης πρόσβασης ραδιοφωνικών ή/και τηλεοπτικών σημάτων σύμφωνα με τους σχετικούς κανονισμούς για την παροχή υπηρεσιών μετάδοσης ("ταυτόχρονη μετάδοση").

2. Στης 21 Ιουνίου, η IFPI υπέβαλε τροποποιημένη απόδοση της αμοιβαίας συμφωνίας. Ως συνέπεια της τροποποίησης, οι φορείς τυτόχρονης μετάδοσης του ΕΟΧ που είναι εγκατεστημένοι εντός του ΕΟΧ μπρούν να ζητούν και να λαμβάνουν διακρατική άδεια από οποιαδήποτε εταιρεία συλλογικής διαχείρισης εγκατεστημένης στον ΕΟΧ για μετάδοση στις εδαφικές περιοχές των μερών.

3. Η IFPI υπέβαλε την κοινοποίηση για λογαριασμό ορισμένων εταιρειών συλλογικής διαχείρισης που διαχειρίζονται τα δικαιώματα αναμετάδοσης και παρουσίασης των μελών της παραγωγών δίσκων.

II. ΤΑ ΜΕΡΗ

IFPI

4. Η IFPI είναι ένα διεθνές εμπορικό επιμελητήριο συσταθέν στην Ελβετία με κύριο τόπο δραστηριότητας το Λονδίνο, στα μέλη του οποίου συγκαταλέγονται πολλοί παραγωγοί δίσκων και μουσικών βιντεοταινιών. Από τη δική τους μεριά, οι παραγωγοί δίσκων και μουσικών βιντεοταινιών είναι μέλη εθνικών εταρειών συλλογικής διαχείρισης που διαχειρίζονται για λογαριασμό τους τα δικαιώματα δημιουργού και τα συγγενικά δικαιώματα που τους ανήκουν νομίμως.

5. Η IFPI υποβάλλει την κοινοποίηση εξ ονόματος των εταιρειών συλλογικής διαχείρισης των παραγωγών δίσκων που είναι μέρη της συμφωνίας χωρίς η ίδια να είναι συμβαλλόμενο μέρος, δεδομένου ότι δεν έχει εξουσιοδότηση να εισπράττει τέλη για λογαριασμό των μελών της. Η IFPI βοήθησε τις εταιρείες συλλογικής διαχείρισης να καθορίσουν τις ρυθμίσεις που αποτελούν το αντικείμενο της κοινοποίησης υπό την ιδιότητά της ως διεθνούς εκπροσώπου των μελών της παραγωγών δίσκων.

Οι εταιρείες συλλογικής διαχείρισης

6. Τα μέρη στο αρχικά κοινοποιηθέν πρότυπο συμφωνίας είναι 40 εταιρείες συλλογικής διαχείρισης παραγωγών δίσκων από την Αυστραλία, τη Νέα Ζηλανδία και τη Νότιο Αφρική. Όταν κοινοποιήθηκε η τροποποίηση, είχαν ήδη υπογράψει έντεκα από τις συμμετέχουσες εταιρείες. Η Επιτροπή θα ενημερωθεί από την IFPI εάν και όποτε υπογράψουν την τροποποιημένη συμφωνία και άλλες εταιρείες συλλογικής διαχείρισης.

7. Το κύριο έργο των εταιρειών συλλογικής διαχείρισης είναι η διαχείριση των δικαιωμάτων αναμετάδοσης και παρουσίασης των μελών τους παραγωγών δίσκων. Σε αυτό περιλαμβάνεται η χορήγηση άδειας πνευματικής ιδιοκτησίας σε χρήστες για τα φωνογραφήματα των μελών τους, η τιμολόγηση αυτής της χρησιμοποίησης, η είσπραξη και η απόδοση των δικαιωμάτων, η παρακολούθηση της χρησιμοποίησης υλικού που καλύπτεται από καταχύρωση πνευματικών δικαιωμάτων και, όπου αυτό είναι αναγκαίο, επιβολή των δικαιωμάτων των μελών της.

III. ΠΡΟΪΟΝΤΑ/ΥΠΗΡΕΣΙΕΣ

8. Η υπόθεση αφορά τις ακόλουθες υπηρεσίες:

α) υπηρεσίες διαχείρισης των δικαιωμάτων·

β) παροχή άδειας για ταυτόχρονη μετάδοση.

IV. Η ΚΟΙΝΟΠΟΙΗΘΕΙΣΑ ΣΥΜΦΩΝΙΑ

Πεδίο

9. Η ψηφιακή τεχνολογία και το παγκόσμιο δίκτυο δίνει τη δυνατότητα στους τηλεοπτικούς φορείς, οι οποίοι συνήθως λειτουργούν επί εθνικής ή περιφερειακής βάσης στο πλαίσιο περιορισμένων τοπικών αδειών, να εκμεταλλεύονται σε παγκόσμιο επίπεδο τα φωνογραφήματα που διαχειρίζονται οι εταιρείες συλλογικής διαχείρισης με την ταυτόχρονη μετάδοση των προγραμμάτων τους μέσω του παγκόσμιου ψηφιακού δικτύου του Διαδικτύου. Κατά την άποψη των συμβαλλομένων μερών, η αμοιβαία συμφωνία έχει σκοπό να διευκολύνει τη χορήγηση διακρατικής άδειας για τη δραστηριότητα αυτή.

10. Οι εταιρείες συλλογικής διαχείρισης συνήθως έχουν το δικαίωμα να χορηγούν άδειες για τα δικαιώματα εκμετάλλευσης φωνογραφημάτων που διαχειρίζονται μόνο στο δικό τους εθνικό χώρο. Συνεπώς, το δικαίωμα ταυτόχρονης μετάδοσης δεδομένου ότι συνεπάγεται τη μετάδοση σημάτων σε διάφορες εδαφικές περιοχές, δεν καλύπτεται από τις υφιστάμενες άδειες που χορηγούν οι εταιρείες συλλογικής διαχείρισης στους τηλεοπτικούς φορείς εκμετάλλευσης. Κατά την άποψη των μερών, η αμοιβαία συμφωνία έχει σκοπό να διευκολύνει τη σύσταση μιας νέας κατηγορίας αδειών.

11. Η κοινοποηθείσα αμοιβαία συμφωνία αποβλέπει στη χάραξη πλαισίου που θα εξασφαλίζει την ουσιαστική διαχείριση και προστασία των δικαιωμάτων των παραγωγών ενώπιον παγκόσμιας εκμετάλλευσης μέσω του Διαδικτύου. Παράλληλα, θα δίνει τη δυνατότητα στις εταιρείες συλλογικής διαχείρισης να χορηγούν ενιαίες άδειες που θα καλύπτουν όλα τα εδάφη επί των οποίων λειτουργεί η εταιρεία συλλογικής διαχείρισης των τοπικών παραγωγών που είναι συμβαλλόμενα μέρη της αμοιβαίας συμφωνίας. Με τον τρόπο αυτό, οι φορείς ταυτόχρονης μετάδοσης θα έχουν μια απλή εναλλακτική λύση, διαφορετική από την απόκτηση άδειας από την τοπική εταιρεία σε κάθε χώρα όπου υπάρχει πρόσβαση στις αναμεταδόσεις τους μέσω Διαδικτύου, παρότι η τελευταία αυτή δυνατότητα δεν θα τους αφαιρεθεί.

12. Η αμοιβαία συμφωνία έχει σκοπό να λειτουργήσει για μια πειραματική περίοδο ενός έτους μόνο, και στη συνέχεια ο χαρακτήρας της, το πεδίο εφαρμογής και η λειτουργία της θα αναθεωρηθούν. Η τροποποιημένη απόδοση της συμφωνίας άρχισε να ισχύει την 1η Ιουνίου 2001 και θα λήξει στις 31 Μαΐου 2002.

Περιεχόμενο

13. Η αμοιβαία συμφωνία προβλέπει ότι κάθε συμμετέχουσα εταιρεία συλλογικής διαχείρισης θα έχει το δικαίωμα (ανάλογα με το ρεπερτόριο των μελών της) να επιτρέπει στις άλλες συμμετέχουσες εταιρείες συλλογικής διαχείρισης την ταυτόχρονη μετάδοση ή να απαιτεί δίκαιη ανταμοιβή στην εδαφική της περιοχή (κατά περίπτωση), επί μη αποκλειστικής βάσης. Κάθε μέρος της αμοιβαίας συμφωνίας θα προβαίνει στη σύναψη διμερών συμβάσεων ξεχωριστά με κάθε άλλο μέρος σύμφωνα με όρους που απορρέουν από το πρότυπο αμοιβαίας συμφωνίας.

14. Ειδικότερα, η αμοιβαία συμφωνία θα επιτρέπει σε κάθε συμμετέχουσα εταιρεία συλλογικής διαχείρισης:

α) στην περίπτωση αποκλειστικού δικαιώματος, να επιτρέπει, εξ ονόματός της ή εξ ονόματος του κατόχου του σχετικού δικαιώματος, την ταυτόχρονη μετάδοση φωνογραφημάτων από το ρεπερτόριο άλλου συμβαλλομένου μέρους, και όταν απαιτείται δίκαιη ανταμοιβή, να εισπράττει την ανταμοιβή καθώς και κάθε ποσό οφειλόμενο ως αποζημίωση ή ζημία, και να εκδίδει απόδεξη για τις προαναφερόμενες εισπράξεις·

β) να εισπράττει όλα τα τέλη αδειών που απαιτούνται σε αντάλλαγμα για την έκδοση άδειας, και να εισπράττει κάθε ποσό οφειλόμενο ως αποζημίωση ή ζημία για ταυτόχρονες μεταδόσεις που πραγματοποιούνται χωρίς άδεια·

γ) να αναλαμβάνει και να κινεί (σε πλήρη συνεργασία με άλλες εταιρείες συλλογικής διαχείρισης που είναι συμβαλλόμενα μέρη στη συμφωνία), είτε εξ ονόματός της είτε εξ ονόματος του κατόχου των σχετικών δικαιωμάτων, μετά από αίτημα και ρητή συγκατάθεση, κάθε νόμιμη διαδικασία κατά οιουδήποτε φυσικού ή νομικού προσώπου ή άλλης αρχής υπεύθυνης για παράνομη ταυτόχρονη μετάδοση.

Εμπορικοί όροι

15. Η αμοιβαία συμφωνία δεν ασχολείται καθόλου με εμπορικούς όρους. Αυτοί θα πρέπει να αποτελέσουν αντικείμενο διαπραγματεύσεων σε ανεξάρτητη βάση, μεταξύ του χρήστη και των εταιρειών συλλογικής διαχείρισης, και θα περιλαμβάνουν το ύψος των δικαιωμάτων ή το τιμολόγιο που θα χρεώνεται. Ο υπολογισμός του κατάλληλου ύψους των δικαιωμάτων αποτελεί συνεπώς θέμα της κάθε μιας εταιρείας συλλογικής διαχείρισης ξεχωριστά.

16. Η αμοιβαία συμφωνία ορίζει ότι οι διαφορές μεταξύ των συμμετεχουσών εταιρειών συλλογικής διαχείρισης και ραδιοτηλεοπτικών φορέων όσων αφορά τα δικαιώματα θα αποτελεί αντικείμενο εθνικών διαδικασιών διαιτησίας, όπου αυτές υπάρχουν. Σε περίπτωση που δεν υφίσταται εθνικό σύστημα διαιτησίας ή το υφιστάμενο δεν φαίνεται να είναι αποτελεσματικό, τα συμβαλλόμενα μέρη απευθύνονται σε φορέα διεθνούς διαιτησίας, όπως π.χ. το WIPO Arbitration and Media Centre.

Η τροποποίηση

17. Σύμφωνα με την αρχικά κοινοποιηθείσα συμφωνία, μια εταιρεία συλλογικής διαχείρισης μπορεί να χορηγήσει διεθνή άδεια ταυτόχρονης μετάδοσης μόνο σε ραδιοτηλεοπτικούς σταθμούς των οποίων το σήμα προέρχεται από τη δική της εδαφική περιοχή. Αυτό σημαίνει ότι ραδιοτηλεοπτικοί φορείς στον ΕΟΧ απαιτείται να απευθυνθούν στην εταιρεία συλλογικής διαχείρισης του παραγωγού στο δικό τους κράτος μέλος προκειμένου να τους χορηγηθεί άδεια ταυτόχρονης μετάδοσης σε πολλές εδαφικές περιοχές.

18. Μετά από συζητήσεις με την Επιτροπή, στις 21 Ιουνίου 2001, η IFPI κοινοποίησε στην Επιτροπή τροποποίηση της αμοιβαίας συμφωνίας, βάσει της οποίας οι ραδιοτηλεοπτικοί φορείς που εκπέμπουν από τον ΕΟΧ θα μπορούν να απευθύνονται σε οποιαδήποτε εταιρεία συλλογικής διαχείρισης στον ΕΟΧ για να ζητήσουν και να αποκτήσουν διακρατική άδεια ταυτόχρονης μετάδοσης.

19. Η σχετική διάταξη (νέα υποπαράγραφος στο άρθρο 3.1. - "αμοιβαία άδεια διαχείρισης") αναφέρει τα εξής:

Με την επιφύλαξη των διατάξεων της προηγούμενης παραγράφου, κάθε συμβαλλόμενο μέρος συμφωνεί ότι το δικαίωμα που αναγράφεται στο άρθρο 2 για την ταυτόχρονη μετάδοση στην και προς την δική του εδαφική περιοχή απονέμεται επί μη αποκλειστικής βάσης σε οποιοδήποτε συμβαλλόμενο μέρος εγκατεστημένο στον Ευρωπαϊκό Οικονομικό Χώρο (ΕΟΧ) όσον αφορά τους ραδιοτηλεοπτικούς σταθμούς των οποίων το σήμα προέρχεται από τον ΕΟΧ. Για την αποφυγή κάθε αμφιβολίας, κάθε ραδιοτηλεοπτικός σταθμός του οποίου το σήμα προέρχεται από τον ΕΟΧ έχει κατά συνέπεια το δικαίωμα να απευθύνεται σε οποιοδήποτε συμβαλλόμενο μέρος εγκατεστημένο στον ΕΟΧ για άδεια ταυτόχρονης μετάδοσης σε πολλές περιοχές.

V. ΕΠΙΧΕΙΡΗΜΑΤΟΛΟΓΙΑ ΤΩΝ ΜΕΡΩΝ

20. Κατά τα συμβαλλόμενα μέρη, οι σκοποί της αμοιβαίας συμφωνίας είναι οι εξής:

- να παράσχει βάση για τη νομική εκμετάλλευση φωνογραφημάτων σε ολόκληρο τον κόσμο και να δημιουργήσει περιοχή νομιμότητας στο Διαδίκτυο,

- να προσφέρει τον αποτελεσματικότερο και αποδοτικότερο τρόπο ώστε να καταστεί δυνατή η εκμετάλλευση των δικαιωμάτων των παραγωγών σε διακρατικό επίπεδο,

- να προσφέρει ευέλικτη λύση που θα μπορεί να προσαρμόζεται στην αγορά ανάλογα με τις εξελίξεις της,

- να εξασφαλίζει ότι οι παραγωγοί διατηρούν τα ατομικά τους δικαιώματα όσον αφορά την ηλεκτρονική προσφορά. Συνεπώς, οι εντολές που παραχωρούνται σε εταιρείες θα πρέπει να παραμείνουν μη αποκλειστικές,

- να δημιουργήσει μια αγορά που θα ενθαρρύνει τους ραδιοτηλεοπτικούς φορείς να εκμεταλλεύονται το σήμα τους μέσω του διαδικτύου με βάση τις αναγκαίες και νόμιμες άδειες,

- να ελαχιστοποιήσει τις διοικητικές δαπάνες για τις εταιρείες συλλογικής διαχείρισης και τους χρήστες, και

- να παράσχει πολύτιμες υπηρεσίες στους φορείς ταυτόχρονης μετάδοσης υπό τη μορφή ενιαίας άδειας για μεταδόσεις σε παγκόσμιο επίπεδο ή σε πολλές εδαφικές περιοχές.

21. Η ταυτόχρονη μετάδοση προϋποθέτει τη μεταφορά σήματος σε ακροατήριο επί διασυνοριακής βάσης. Αν δεν υπήρχε αμοιβαία συμφωνία μεταξύ των εταιρειών συλλογικής διαχείρισης, οι φορείς ταυτόχρονης μετάδοσης θα ήταν υποχρεωμένοι να έρχονται σε επαφή με την εταιρεία συλλογικής διαχείρισης ή τον κάτοχο δικαιώματος σε κάθε εδαφική περιοχή όπου οι χρήστες έχουν πρόσβαση στις υπηρεσίες τους και να αποκτούν άδεια. Κάτι τέτοιο θα επέφερε σημαντικό διοικητικό και οικονομικό βάρος στους φορείς ταυτόχρονης μετάδοσης και θα οδηγούσε σε ευρύτατη μη τήρηση (και κατά συνέπεια παραβίαση) των δικαιωμάτων δημιουργού. Συναφής λοιπόν με την αμοιβαία χορήγηση αδείας είναι, σύμφωνα με τα συμβαλλόμενα μέρη, η ουσιαστική βελτίωση στην εκμετάλλευση των ηχογραφημάτων μέσω του Διαδικτύου, γεγονός που σαφώς προάγει την τεχνική και οικονομική πρόδο. Με τις ρυθμίσεις αποφεύγεται η ανάγκη πολλαπλών μεμονωμένων διαπραγματεύσεων των χρηστών με κάθε εταιρεία συλλογικής διαχείρισης, αφού το αμοιβαίο πλαίσιο μειώνει σημαντικά τα έξοδα διεκπεραίωσης και συμβάλλει στη δημιουργία μιας ενιαίας αγοράς εντός του ΕΟΧ για την άδεια για ταυτόχρονες μεταδόσεις.

22. Κατά τα συμβαλλόμενα μέρη, η τροποποίηση της αμοιβαίας συμφωνίας έχει ως συνέπεια την περαιτέρω ενδυνάμωση του ανταγωνιστικού χαρακτήρα των ρυθμίσεων, δεδομένου ότι ενθαρρύνει τον ανταγωνισμό μεταξύ των εταιρειών συλλογικής διαχείρισης των παραγωγών εντός του ΕΟΧ. Οι ραδιοτηλεοπτικοί φορείς των οποίων το σήμα προέρχεται από κράτος μέλος του ΕΟΧ είναι πλέον σε θέση να απευθύνονται σε οποιαδήποτε εταιρεία συλλογικής διαχείρισης εγκαταστημένη στον ΕΟΧ για άδεια ταυτόχρονης μετάδοσης.

23. Τα συμβαλλόμενα μέρη υπογραμμίζουν επίσης το γεγονός ότι η κοινοτική νομοθεσία περί ανταγωνισμού εξυπηρετεί τον βασικό στόχο της δημιουργίας και διατήρησης ενιαίας αγοράς. Η αμοιβαία συμφωνία θα δώσει τη δυνατότητα στους ραδιοτηλεοπτικούς φορείς του ΕΟΧ όχι μόνο να αποκτούν ενιαία άδεια για το αναγκαίο σύνολο δικαιωμάτων ώστε να μπορούν νόμιμα να προβαίνουν σε ταυτόχρονη μετάδοση του σήματός τους, αλλά και να αποκτούν αυτή την άδεια από την εταιρεία συλλογικής διαχείρισης της προτίμησής τους εντός του ΕΟΧ. Αυτό θα δημιουργήσει συνθήκες ανταγωνισμού μεταξύ των εταιρειών ώστε να παράσχουν αυτές τις νέες διακρατικές άδειες και να προαγάγουν τους στόχους της ενιαίας αγοράς.

24. Όσον αφορά τη διάκριση μεταξύ αφενός των εταιρειών εκείνων σε εδαφικές περιοχές εντός του ΕΟΧ, που θα μπορούν να εκδίδουν διεθνείς άδειες ταυτόχρονης μετάδοσης σε οποιοδήποτε φορέα τουτόχρονης μετάδοσης του οποίου το σήμα προέρχεται από τον ΕΟΧ, και αφετέρου εκείνων εκτός ΕΟΧ, που θα μπορούν να χορηγούν άδεια μόνο σε χρήστες το σήμα των οποίων προέρχεται από τη δική τους εδαφική περιοχή, τα συμβαλλόμενα μέρη ισχυρίζονται ότι η διάκριση βασίζεται στα καθεστώτα δικαιωμάτων δημιουργού που ισχύουν εντός του ΕΟΧ και ειδικότερα στο γεγονός ότι πολλές περιοχές εκτός ΕΟΧ δεν παρέχουν το ίδιο επίπεδο προστασίας ως προς τα δικαιώματα δημιουργού ή/και δεν διαθέτουν νομικά συστήματα και διαδικασίες που μπορούν να εξασφαλίσουν ουσιαστική εφαρμογή των δικαιωμάτων. Η νομική ασφάλεια και η προστασία των δικαιωμάτων δημιουργού αποτελούν ουσιαστικά στοιχεία, χωρίς τα οποία δεν θα μπορούσε να εφαρμοστεί το σύστημα αμοιβαίας αδειοδότησης. Η προστασία την οποία αντιπροσωπεύουν οι αμοιβαίες ρυθμίσεις είναι αναγκαία για την καταπολέμηση της πειρατείας και θα συμβάλει στην επέκταση του προγράμματος επενδύσεων της βιομηχανίας, στη διάθεση στην αγορά νέων μορφοτύπων, και στην ύπαρξη αποτελεσματικότερων και αποδοτικότερων μεθόδων διανομής που θα έχουν ως συνέπεια τη δημιουργία πολλών πλεονεκτημάτων για τους καταναλωτές. Η δημιουργία μιας νόμιμης αγοράς για την ταυτόχρονη μετάδοση θα ενθαρρύνει τον ανταγωνισμό προς όφελος των καταναλωτών, οι οποίοι θα αποκτήσουν ευκολότερη και ευρύτερη πρόσβαση σε διάφορους τύπους μουσικής, ενώ παράλληλα θα εξασφαλίσει την κανονική αμοιβή των κατόχων των δικαιωμάτων και των καλλιτεχνών.

25. Η τεχνολογία που καθιστά δυνατή την ταυτόχρονη μετάδοση υπάρχει από το τέλος του 1995. Από τότε, πολλοί ραδιοτηλεοπτικοί φορείς κάνουν χρήση αυτής της τεχνολογίας και προσφέρουν τα προγράμματά τους μέσω του Διαδικτύου, ταυτόχρονα με την αντίστοιχη επίγεια αναμετάδοση του ιδίου προγράμματος. Η τεχνολογία αυτή χρησιμοποιείται από περισσότερους των 5000 ραδιοτηλεοπτικών φορέων σε ολόκληρο τον κόσμο, 1800 εκ των οποίων είναι εγκατεστημένοι στην Ευρώπη. Τα συμβαλλόμενα μέρη τονίζουν ότι η Επιτροπή παραδέχτηκε στις κατευθυντήριες γραμμές για την εφαρμογή του άρθρου 81 σε συμφωνίες οριζόντιας συνεργασίας(2) ότι οι εταιρείες πρέπει να ανταποκρίνονται "σε μια διαρκώς μεταβαλλόμενη αγορά που χαρακτηρίζεται από την παγκοσμιοποίηση, την ταχύτατη τεχνολογική πρόοδο και, γενικότερα, στο μεγαλύτερο δυναμισμό των αγορών"(3). Η αμοιβαία συμφωνία αποτελεί προσπάθεια της υγιούς βιομηχανίας φωνογραφημάτων να παράσχει πλαίσιο αδειοδότησης εντός του οποίου μπορεί να χρησιμοποιηθεί νόμιμα η ταυτόχρονη μετάδοση. Συμπληρώνει ένα κενό και παρέχει δυνατότητα αδειοδότησης που δεν υπήρχε προηγουμένως.

26. Σύμφωνα με τα συμβαλλόμενα μέρη, η διευκόλυνση της απόκτησης ενιαίας παγκόσμιας άδειας προς όφελος τόσο των κατόχων δικαιωμάτων όσο και των χρηστών είναι υπέρ του ανταγωνισμού. Αν και η θέσπιση της αμοιβαίας συμφωνίας θα απαιτήσει κάποιο βαθμό συνεργασίας μεταξύ των εταιρειών, δεν πρόκειται να υποκαταστήσει άλλες υφιστάμενες ενέργειες, δεδομένου ότι στρέφεται προς την ανάπτυξη μιας εντελώς νέας δυνατότητας αδειοδότησης.

VI. ΣΥΜΠΕΡΑΣΜΑ

Βάσει των ανωτέρω, η Επιτροπή προτείθεται να λάβει θετική θέση ως προς την κοινοποιηθείσα συμφωνία. Πριν από την έκδοση ευνοϊκής γνώμης, η Επιτροπή καλεί τα τρίτα μέρη να υποβάλουν τις παρατηρήσεις τους εντός έξι εβδομάδων από τη δημοσίευση της παρούσας με ηλεκτρονικό μήνυμα στη διεύθυνση (Miguel.Mendes-Pereira@cec.eu.int) ή με φαξ [(32-2) 295 01 28] ή ταχυδρομικά στην ακόλουθη διεύθυνση, αναφέροντας τα στοιχεία της υπόθεσης (Case COMP/C2/38.014 - IFPI): Ευρωπαϊκή Επιτροπή Γενική Διεύθυνση Ανταγωνισμού

Anti-trust Registry

Rue Joseph II/Jozef II-straat 70

Γραφείο 0/28

B - 1000 Βρυξέλλες.

Σε περίπτωση που κάποιο μέρος θεωρεί ότι οι παρατηρήσεις του περιέχουν επαγγελματικά απόρρητα, πρέπει να προσδιορίσει στο κείμενο τα χωρία που κατά τη γνώμη του δεν πρέπει να δημοσιευθούν διότι περιλαμβάνουν επαγγελματικά απόρρητα ή άλλες εμπιστευτικές πληροφορίες, και να αιτιολογήσει την άποψή του. Αν η Επιτροπή δεν λάβει σχετική αιτιολογημένη αίτηση, θα θεωρήσει ότι οι παρατηρήσεις δεν περιέχουν εμπιστευτικές πληροφορίες.

(1) ΕΕ 13 της 21.2.1962, σ. 204/62.

(2) Ανακοίνωση της Επιτροπής - Κατευθυντήριες γραμμές για την εφαρμογή του άρθρου 81 σε συμφωνίες οριζόντιας συνεργασίας (ΕΕ C 3 της 6.1.2001, σ. 2).

(3) Σημείο 1.1.3.